Taverne-treurspel: ‘Waak teen bespiegelings’Ondersoekers op die toneel (Foto: AFP) Die bestuur van die Oos-Kaapse polisie het dit Woensdag pertinent en duidelik gestel dat die oorsaak van die dood van die 21 tieners wat die naweek onder geheimsinnige omstandighede by ’n taverne omgekom het, steeds onbekend is. Brig. Tembinkosi Kinana, woordvoerder van die Oos-Kaapse polisie, sê die provinsiale polisiebestuur het met kommer kennis geneem van bespiegelings in die media rakende die oorsaak. Dit sluit in bespiegelings dat die tieners moontlik vergiftig is. Kinana stel dit egter duidelik dat die polisie se forensiese ondersoekers steeds ondersoek instel. Intussen is alle bewysstukmonsters wat tot dusver by die taverne sowel as tydens die lykskouings geneem is, reeds na die polisie se forensiese laboratorium geneem vir toksikologiese ondersoek. “Tot tyd en wyl die werk van die forensiese laboratorium afgehandel is, moet enige informele en nie-amptelike inligting wat nie deur die Suid-Afrikaanse Polisiediens bekend gemaak word nie, as vals en misleidend beskou word.” Lt.genl. Nomthetheleli Mene, provinsiale polisiekommissaris, waarsku teen die verspreiding van vals stories wat moontlik verwarring en twyfel oor die polisie se ondersoekvermoë kan veroorsaak. “Soos vroeër aangedui, sal die familie en lede van die publiek op ’n gepaste tyd en wanneer ’n amptelike verslag deur die deskundiges beskikbaar gestel is, deur die betrokke owerheid ingelig word. Ons doen ’n beroep op mense om hulle daarvan te weerhou om riskante aannames te maak wat nie tot ons ondersoeke bydra nie.” Maroela Media het vroeër berig 17 tieners is Sondag in die Enyobeni-taverne in Scenery Park in Oos-Londen dood en die ander vier op pad na of in hospitale in die omgewing. Altesaam nege meisies en 12 seuns, tussen 13 en 17 jaar oud, is in die treurspel dood. Talle tieners is in die hospitaal opgeneem met simptome wat onder meer rugpyn, ŉ toegetrekte bors, braking en hoofpyn ingesluit het. Die oorledenes het geen sigbare beserings gehad nie.